Milí návštevníci,
Štátna filharmónia Košice otvára v máji brány Domu umenia pre publikum. Na koncertoch budú dodržané prísne hygienické podmienky a obmedzenie počtu divákov podľa aktuálnej fázy kultúrneho semafora (podľa vyhlášky Úradu verejného zdravotníctva SR zo dňa 29. apríla 2021).
Aktuálne platí:
- Návštevníci sú povinní mať po celú dobu svojho pobytu v Dome umenia prekryté horné a dolné dýchacie cesty respirátorom.
- Návštevníci na seba nechávajú telefonický alebo mejlový kontakt, ktorý od nich vyžiada zamestatnec ŠfK, aby bolo možné trasovanie v prípade výskytu covid-19.
- Oba májové koncerty, 13. 5. aj 20. 5. spadajú pod A cyklus, tým pádom na ne platia abonentky A, AB. Držitelia študentských abonentiek si musia vstupenku na koncert vyzdvihnúť vo vstupenkovej pokladnici vopred.
- Aktuálna maximálna kapacita je 250 návštevníkov, sedenie bude voľné v každom druhom rade.
- Abonenti majú vstup do sály umožnený prednostne už od 18:30, návštevníci so zakúpenými vstupenkami od 18:45.
- V prípade vzniku akútneho respiračného ochorenia (napr. horúčka, kašeľ, nádcha, sťažené dýchanie) je návštevník povinný ostať v domácej izolácií.
-
ŠfK uprednostňuje online nákup lístkov a bezhotovostnú platbu.
Predaj vstupeniek na májové koncerty filharmónia spustí vo štvrtok 6. mája, a to prostredníctvom portálu www.navstevnik.sk a vo vstupenkovej pokladnici v Dome umenia od pondelka do štvrtka v časoch 10:00 – 12:00 a 14:00 – 17:00. Mimoriadne bude pokladňa otvorená aj v piatok 7. mája v rovnakých časoch.
#Bezpečne
Štátna filharmónia Košice uisťuje, že robí hygienické opatrenia nad rámec svojich povinností, aby sa návštevníci cítili bezpečne. Voľné sedenie je sprístupnené v každom druhom rade. Koncerty trvajú hodinu a sú bez prestávky. Priestory Domu umenia sa dezinfikujú pred podujatím i počas neho. Špecialitou je využívanie certifikovaného difuzéra s dezinfekčným aróma olejom čistiacim vzduch i povrchy. Samozrejmosťou je dezinfekcia rúk pri vstupe, nosenie respirátorov i dodržiavanie bezpečnej vzdialenosti pri čakaní na podujatia. Členovia orchestra i hosťujúci umelci sú pravidelne testovaní.
V Košiciach, 3. mája 2021
Aktualizované 17. 5.